ธปท.ขายพันธบัตรดูดสภาพคล่อง4.8แสนล้านบาท
ธปท.ออกพันธบัตรประจำเดือนส.ค.วงเงินรวม 4.8 แสนล้านบาท เพื่อดูแลสภาพคล่องให้อยู่ในระดับเหมาะสม
26 ก.ค. 2559

ธปท.ออกพันธบัตรประจำเดือนส.ค.วงเงินรวม 4.8 แสนล้านบาท เพื่อดูแลสภาพคล่องให้อยู่ในระดับเหมาะสม
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) ได้ออกประกาศกำหนดแผนการออกพันธบัตรธนาคารแห่งประเทศไทย ประจำเดือนส.ค. 2559 เพื่อนำพันธบัตรที่ครบอายุมาประมูลขายต่อตั้งแต่วันที่ 1-30 ส.ค.นี้ ซึ่งมีวงเงินและอายุที่แตกต่างกันไป อาทิ พันธบัตร ธปท.รุ่น 5/28/59 วงเงิน 1 หมื่นล้านบาท ประเภทอายุคงเหลือ 28 วัน ซึ่งจะเปิดประมูลวันที่ 2 ส.ค.นี้, พันธบัตร ธปท.รุ่น 31/91/59  วงเงิน 3.5 หมื่นล้านบาท ประเภทอายุคงเหลือ 91 วัน, พันธบัตร ธปท.รุ่น 31/182/59 วงเงิน 3.5 หมื่นล้านบาท ประเภทอายุคงเหลือ 182 วัน, พันธบัตร ธปท.รุ่น 3/364/59 วงเงิน 3.5 หมื่นล้านบาท ประเภทอายุคงเหลือ 336 วัน เป็นต้น
ทั้งนี้ การประมูลพันธบัตร ธปท.เป็นการทำเพื่อดูดซับสภาพคล่องในระบบให้อยู่ในระดับที่เหมาะสม สอดคล้องกับอัตราดอกเบี้ยนโยบายและความต้องการของระบบเศรษฐกิจ เนื่องจากระบบมีสภาพคล่องส่วนเกินสูง หลังภาวะเศรษฐกิจเติบโตต่ำและฟื้นตัวได้ช้า ส่งผลต่อกิจกรรมทางเศรษฐกิจหรือการลงทุนภาคเอกชนขยายตัวได้น้อย